《喜得孙》
宋代·徐侨

我五十有四，才今见其孙。
汝父亦三十，得子为之昆。
人生百年间，欻如驹隙奔。
其间欣与戚，短长未暇论。
长长与幼幼，一家团春温。
岂惟情爱足，是有礼义存。
嗟我生苦晚，陟岵悲蚤吞。
有怀当世忧，拙迂不自轩。
老矣绝他念，先志惟所□。
诗书茂花实，忠厚丰本根。
要令汝悲长，续续熟予言。
功名身外物，孝悌德之源。
莫先家人正，所贵椒聊蕃。
今朝情陪喜，添汝壮吾门。
相与绍清白，无惭故丘园。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。